Kannabiksen aineet varastoituvat aivoihin ja vaikuttavat silloinkin kun ei polta, kertoo a-klinikan sosiaaliterapeutti Päivi Keso.

Tyytyväisyyteen ei ole syytä, vaikka nuorten alkoholinkäyttö on vähentynyt, sillä se ei kerro nuorten päihteidenkäytöstä koko totuutta, kertoo Kouvolan A-klinikan sosiaaliterapeutti Päivi Keso. Yli puolet hänen asiakkaistaan tulee hoitoon huumeiden takia.

–Nuorten päihteiden käyttö on muuttunut viimeisen 10 vuoden aikana niin, että kannabis on melkeinpä ohittanut alkoholin, Keso sanoo Uudelle Suomelle.

Viime viikolla julkaistussa tutkimuksessa kerrottiin, että peruskoululaisten, lukiolaisten ja ammattikoululaisten viikoittainen alkoholinkäyttö ja säännöllinen humalaan juominen ovat vähentyneet 2000-luvun alkuvuosista. Laittomien huumeiden käyttö puolestaan ei kyselytutkimuksen mukaan ole merkittävästi vähentynyt.

Päivi Keso kertoo käytännön kokemuksensa perusteella, että päihdehoitoon joutuvien nuorten määrä on kasvussa. Hänen asiakkaansa ovat yleensä 15-17-vuotiaita.

–Minun asiakkaistani puolet tulee huumeiden käytön takia. Koko ajan tulee nuorempia ja nuorempia, joilla on kaikenlaista käyttöä, hän sanoo.

Hän pitää erityisesti kannabista petollisena aineena, koska vaikutukset ovat aluksi positiivisia ja nuoret eivät pidä ainetta vaarallisena.

–Aluksi on rento olo ja hyviä fiiliksiä. Ei tule krapulaa, kuten alkoholista. Huonoja vaikutuksia tulee vasta pidemmän käytön jälkeen, Keso kertoo.

Nuoret kuvittelevat Keson mukaan yleensä hallitsevansa päihteidenkäyttöään. Säännöllisen käytön jälkeen kannabiksesta tulee ikäviä oireita.

–Passivoituu, ei enää välitä huolehtia asioistaan. Voi olla, että koulunkäynti kärsii. Ei ehkä huolehdita hygieniasta. Tulee unohtelua. Looginen ajattelu ei enää toimi, eikä pysy mukana toisten jutuissa, Keso luettelee vaikutuksia.

Lisäksi kannabikseen liittyy ideologia, ja monet käyttäjät kokevat, että muut eivät ymmärrä heitä. Tämä johtaa Keson mukaan usein syrjäytymiseen.

–He eivät itse ole tietoisia siitä, miten he ovat muuttuneet, koska aivot eivät toimi normaalisti. He tajuavat vasta jälkeenpäin millaista heidän elämänsä oli kun käyttivät kannabista, Keso sanoo.

Merkittävä ero alkoholin ja kannabiksen käytössä on Keson mukaan se, että alkoholi poistuu elimistöstä krapulan jälkeen, mutta kannabiksessa oleva THC-niminen aine varastoituu elimistöön. THC vaikuttaa aivoihin ja sen poistuminen elimistöstä voi kestää kauankin.

–Vasta kun THC ei enää vaikuta, aivot alkavat toimia normaalisti ja pää selviää, Keso kertoo.

Jos on ollut pitkää, säännöllistä käyttöä, aineen poistuminen voi viedä 6-8 viikkoa. Jos kyseessä on satunnainen käyttö, aine häipyy viikossa.

–Elimistöstä voi vapautua THC:ta yhtäkkiä. Sitä ei enää hallitse eli ihminen voi pälähtää pilveen myös silloin kun ei ole polttanut. Se on hurjaa, jos menee vaikka liikenteeseen, Keso sanoo.

Pitkään kannabista käyttäneet saavat aineen käytöstä Keson mukaan ”normaalin olon” eikä kukaan huomaa päihtymistilaa.

–Joskus hippiaikaan kannabis on ollut aika mietoa. Nythän kannabista on jalostettu niin, että THC-pitoisuus on todella suuri. Ne eivät ole mitään mietoja tai vaarattomia huumeita, Keso sanoo.

Pysyviä haittoja ei aina kannabiksen käytöstä jää sen jälkeen kun aineen käytön on lopettanut.

–On myös nuoria, jotka sairastuvat skitsofreniaan kannabiksen takia. Myös psykooseja voi tulla. Mielenterveysongelmia voi tulla, Keso sanoo.

Mistä voi tietää, että sairastuminen johtuu kannabiksesta?

–Joskus on ihan selkeä seuraussuhde kun on polttanut, Keso vastaa.

Asiasta on tehty myös tutkimuksia.

Kannabiksen käytöstä eroon pääseminen vaatii Keson mukaan suuria panostuksia, usein jopa sijoitusta hoitolaitokseen. Myös alkoholin vieroitukseen tarvitaan joskus samantyyppistä hoitoa.

–Tämä on ongelma, joka tulee yhteiskunnalle aika kalliiksi, Keso sanoo.

Keso myöntää, että jotkut voivat käyttää kannabista viihdekäytössä ja käydä töissä niin, etteivät muut huomaa mitään.

–Se on kuitenkin laitonta ja sitä pitää salailla. Miksi järjestää itselleen sellainen elämä, että joutuu salailemaan? Keso ihmettelee.

Kannabiksesta ei jää helposti kiinni, koska akuutti päihdyttävä vaikutus kestää vain noin kaksi tuntia.

–Muutokset tulevat hiipien ja vaivihkaa, Keso sanoo.

Kannabiksen lisäksi nuorten keskuudessa impataan, käytetään ekstaasia ja uusia designhuumeita, joita tulee Keson mukaan koko ajan lisää markkinoille. Osa 15-vuotiaista käyttää myös suonensisäisiä huumeita.

–Kaikenlaisia huumeita on saatavilla ja aika helposti, Keso toteaa.

Keso ei kannata kannabiksen laillistamista. Hänen mukaansa esimerkiksi Espanjassa ja Portugalissa koululaiset polttavat kannabista kesken koulunpäivänkin.

–Haluammeko me sellaista Suomeen? hän ihmettelee.